CELEX: 62017TN0158
Language: sl
Date: 2017-03-13 00:00:00
Title: Zadeva T-158/17: Tožba, vložena 13. marca 2017 – Post Telecom/EIB

8.5.2017   
            
            
               SL
            
            
               Uradni list Evropske unije
            
            
               C 144/54
            
         Tožba, vložena 13. marca 2017 – Post Telecom/EIB
   (Zadeva T-158/17)
   (2017/C 144/73)
   Jezik postopka: francoščina
   
      Stranki
   
   
      Tožeča stranka: Post Telecom SA (Luxembourg, Luksemburg) (zastopniki: M. Thewes, C. Saettel in T. Chevrier, odvetniki)
   
      Tožena stranka: Evropska investicijska banka
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               za nično razglasi odločbo Evropske investicijske banke (EIB), vsebovano v njenem dopisu z dne 6. januarja 2011, s katerim je bila tožeča stranka obveščena o zavrnitvi njene ponudbe, ki jo je predložila v okviru javnega razpisa OP-1305, naslovljenega „Metropolitan area network and wide area network communication services for the European Investment Bank Group“, in odločbo o oddaji javnega naročila drugemu ponudniku;
            
         
               —
            
            
               na podlagi enega od ukrepov procesnega vodstva iz člena 89 Poslovnika Splošnega sodišča, sicer pa enega od preiskovalnih ukrepov iz člena 91 navedenega poslovnika EIB pozove, naj pojasni, ali je imela kakršenkoli stik z družbo TELINDUS glede postopka oddaje javnega naročila bodisi pred ali po oddaji ponudb med drugim za pridobitev obsežnejših poročil o tehnični rešitvi, ji po potrebi naloži, naj predloži vse dokumente, izmenjane v zvezi s tem, in ji naloži predložitev vseh dokumentov spisa o oddaji javnih naročil, v katerih bi bili zabeleženi stiki med Evropsko investicijsko banko in družbo TELINDUS SA glede postopka oddaje javnega naročila bodisi pred ali po predložitvi ponudb;
            
         
               —
            
            
               Evropski investicijski banki naloži plačilo odškodnine v višini 1 247 415,60 EUR iz naslova nepogodbene odgovornosti;
            
         
               —
            
            
               Evropski investicijski banki naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja štiri tožbene razloge.
   
               1.
            
            
               Prvi tožbeni razlog se nanaša na kršitev načel enakega obravnavanja in preglednosti glede metode ocenjevanja, določene v razpisni dokumentaciji.
            
         
               2.
            
            
               Drugi tožbeni razlog se nanaša na kršitev obveznosti obrazložitve oziroma pomanjkljivo obrazložitev glede, prvič, ocene ponudbe uspešnega ponudnika, in drugič, ocene ponudbe tožeče stranke.
            
         
               3.
            
            
               Tretji tožbeni razlog se nanaša na očitno napako pri presoji, kršitev določb razpisne dokumentacije in kršitev načela enakega obravnavanja, ki naj bi jih storila EIB pri oceni ponudbe uspešnega ponudnika, zlasti pri oceni njegove ponudbe glede na tehnično merilo št. 1.
            
         
               4.
            
            
               Četrti tožbeni razlog se nanaša na vsebinsko napako, očitno napako pri presoji, kršitev razpisne dokumentacije, kršitev načel sorazmernosti in enakega obravnavanja ter zlorabo pooblastil, ki naj bi jih storila EIB glede ocene ponudbe tožeče stranke. Ta tožbeni razlog je razdeljen na dva dela:
               
                           —
                        
                        
                           prvi del se nanaša na napako pri vsebinski ugotovitvi dejstev ali na očitno napako pri presoji, kršitev razpisne dokumentacije, zlorabo pooblastil in kršitev načela sorazmernosti;
                        
                     
                           —
                        
                        
                           drugi del se nanaša na očitno napako pri presoji.